Na temelju članka 18. stavak 1. Zakona o grobljima („Narodne novine“ broj 19/98, 50/12 i 89/17) i članka 32. Statuta Općine Negoslavci (“Službeni glasnik Općine Negoslavci” broj 1/21 ), Općinsko vijeće Općine Negoslavci na sjednici održanoj dana 23.3.2023. godine, donosi

**ODLUKU**

**o mjesnom groblju u Negoslavcima**

**I. OPĆE ODREDBE**

**Članak 1**.

Ovom se Odlukom propisuju:

* način i uvjeti upravljanja grobljem,
* održavanje i uređivanje groblja te uklanjanje otpada,
* uvjeti i mjerila dodjeljivanja i ustupanja grobnih mjesta na groblju, vremenskim razmacima ukopa u popunjena grobna mjesta te način ukopa nepoznatih osoba,
* uvjeti i mjerila za plaćanje naknade kod dodjele grobnog mjesta i godišnje naknade za korištenje grobnog mjesta,
* obavljanje pogrebnih poslova,
* pravila ponašanja, prekršajne odredbe i nadzor,
* obavljanje drugih poslova propisanih Zakonom, ovom Odlukom i drugim propisima.

**Članak 2.**

Groblje je javno dobro u općoj uporabi u vlasništvu Općine Negoslavci. (u daljnjem tekstu: Općina).

Pod grobljem u smislu ove Odluke smatra se prostor zemljišta na kojem se vrši polaganje posmrtnih ostataka umrlih i koje se sastoji od komunalne infrastrukture i pratećih građevina.

Pratećim građevinama smatraju se mrtvačnica, prostorije za ispraćaj umrlih, sanitarni čvor i sl.

Grobna mjesta su grobovi i grobnice namijenjene za ukop umrlih osoba.

Korisnici grobnih mjesta su osobe kojima grobno mjesto dodijeljeno na korištenje, odnosno ustupljeno, a nakon smrti tih osoba dodjeljuju se njihovim nasljednicima.

Mjesno groblje u Negoslavcima je Pravoslavno groblje na kč.br. 1509 površine 2ha 6.791 m2 ZK ul.br. 1059 k.o. Negoslavci u vlasništvu Općine Negoslavci i k.č.br. 1508 površine 1.459 m2 ZK ul. 177 vlasništvo SPCO Negoslavci.

Broj katastarskog plana 10. i 15.

**Članak 3.**

Groblje na području Općine uređuje se i održava u skladu s dokumentacijom prostornog uređenja, sanitarnim propisima, ovom Odlukom, zakonskim i drugim propisima.

**II. NAČIN I UVJETI UPRAVLJANJA GROBLJEM**

**Članak 4.**

Grobljem iz članka 2. ove Odluke upravlja Općina Negoslavci. (u daljnjem tekstu: Uprava groblja).

**Članak 5.**

Upravljanje grobljem treba obavljati na način kojim se iskazuje poštovanje prema umrlim osobama koje u njemu počivaju.

Upravljanje grobljem podrazumijeva dodjelu grobnih mjesta, uređenje, održavanje i rekonstrukciju groblja (promjenu površine, razmještaj puteva i slično), na način koji odgovara zakonskim i podzakonskim propisima, tehničkim i sanitarnim uvjetima, uz posebno uvažavanje brige o zaštiti okoliša, a osobito krajobraznim i estetskim vrijednostima.

Osim navedenih poslova pod upravljanjem grobljem podrazumijevaju se i poslovi:

* izdavanje rješenja i naplaćivanje godišnje naknade za korištenje grobnog mjesta,
* izdavanje rješenja i naplaćivanje naknade za korištenje grobnog mjesta,
* izdavanja suglasnosti za izvođenje radova na groblju,
* poslovi vođenja grobnih očevidnika i registra umrlih osoba,
* drugi poslovi propisani zakonom i ovom Odlukom.

Poslove iz prethodnog stavka obavlja Jedinstveni upravni odjel, odnosno Pročelnica JUO i Komunalni redar.

**III. ODRŽAVANJE I UREĐIVANJE GROBLJA TE UKLANJANJE OTPADA**

***Redovno održavanje groblja***

**Članak 6.**

Redovno održavanje groblja obavlja se u skladu s godišnjim programom i obuhvaća:

* održavanje građevina - mrtvačnice, spremišta, ograde, sanitarnog čvora,
* održavanje glavnog križa, spomen groblja i spomen križeva,
* orezivanje stabala, tuja i drugog ukrasnog grmlja, kao i dosađivanje novim nasadima,
* održavanje cvjetnjaka i košnja travnatih površina,
* košnja i uređenje zakorovljenih površina,
* održavanje putova, staza i prostora ispred mrtvačnice,
* čišćenje staza, putova i prostora ispred mrtvačnice od snijega i otresanje snijega sa stabala,
* održavanje električnih instalacija, vodovodne i hidrantne mreže i drugih uređaja,
* prikupljanje i odvoz otpada,
* uklanjanje uvelih vijenaca i cvijeća sa grobova i grobnica nakon pogreba,
* po potrebi zaštita od požara.

Godišnji program redovnog održavanja, koji sadrži financijski plan prihoda i rashoda donosi Općinsko vijeće Općine Negoslavci.

Redovno održavanje iz stavka 1. ovog članka financira se prvenstveno iz sredstava godišnje naknade za korištenje grobnih mjesta i sredstava od naknade za korištenje grobnog mjesta.

Redovno održavanje može se financirati i iz proračuna Općine Negoslavci.

***Održavanje grobnih mjesta***

**Članak 7.**

O uređenju i održavanju grobnih mjesta dužni su se brinuti korisnici o svom trošku na način da ne oštete susjedna grobna mjesta. Otpad nastao prilikom uređenja i održavanja korisnici su dužni odložiti na za to predviđeno mjesto.

Korisnik grobnog mjesta je osoba kojoj je izdano rješenje o korištenju grobnog mjesta, koja se u grobnim očevidnicima vodi kao osoba zadužena za plaćanje godišnje grobne naknade i dužna je voditi brigu o grobnom mjestu.

Korisnici grobnih mjesta mogu na osnovi ugovora, uređenje i održavanje grobnih mjesta povjeriti pravnim ili fizičkim osobama registriranim za obavljanje tih poslova.

Uprava groblja dužna je nadzirati uređenje i održavanje grobnih mjesta od strane korisnika. Ukoliko korisnik grobnog mjesta ne održava red i čistoću grobnog mjesta, Uprava groblja može izvršiti čišćenje grobnog mjesta na trošak korisnika.

Na cijelom groblju zabranjuju se intervencije, betoniranje obruba grobova i grobnica, čime se povećavaju dimenzije i smanjuje zelena površina između grobova, a koja nisu predviđena projektom.

Korisnicima za koje je očigledno da ne uređuju svoja grobna mjesta, može se odrediti uvećana godišnja grobna naknada.

Redovno održavanje zaštićenih grobnica, grobnih kapela, nadgrobnih ploča i grobnih mjesta od posebnog povijesnog i društvenog značaja dužna je provoditi Uprava groblja.

Napuštene grobnice će Uprava groblja održavati o svom trošku, dok ne postupi prema članku 38. ove Odluke.

***Investicijsko održavanje i proširenje groblja***

**Članak 8.**

Pod investicijskim održavanjem groblja podrazumijeva se pribavljanje potrebne dokumentacije i izgradnja komunalne infrastrukture na groblju (putovi, staze, vodovod, hidrantna mreža, rasvjeta, uređenje hortikulture, ograde, objekti i ostalo).

Pod proširenjem groblja podrazumijeva se pribavljanje potrebne dokumentacije, otkup potrebnog zemljišta i izgradnja komunalne infrastrukture i ostalog.

**Članak 9.**

Program investicijskog održavanja sastavni je dio godišnjeg programa izgradnje komunalne infrastrukture koje donosi Općinsko vijeće Općine Negoslavci.

Sredstva za investicijsko održavanje osiguravaju se iz sredstava proračuna Općine Negoslavci.

***Grobovi i grobnice***

**Članak 10.**

Za ukop umrlih na grobljima predviđena su grobna mjesta (zemljište) koja se uređuju kao grobovi i grobnice.

Na groblju se mora osigurati prostor za zajedničku grobnicu koja će služiti za smještaj posmrtnih ostataka iz napuštenih grobnih mjesta (kosturnica).

**Članak 11.**

Grobovi mogu biti pojedinačni ili obiteljski za pokop dviju ili više pokojnika.

Unutar jednog grobnog mjesta koje se uređuje kao grob, može se pokopati najviše dva pokojnika pri čemu se moraju poštovati odredbe Pravilnika o grobljima.

Izuzetno se u jedan grob može pokopati još jedan pokojnik, uz suglasnost korisnika grobnog mjesta ili njegovog nasljednika ukoliko je grob produbljen.

**Članak 12.**

Dimenzije grobnog mjesta i grobnice propisane su Pravilnikom o grobljima koji je donijelo nadležno ministarstvo.

**Članak 13.**

Razmak između grobnih mjesta mora iznositi najmanje 0,25 m.

Iznimno, razmak između grobnih mjesta može iznositi i manje za već postojeće grobne uređaje.

**Članak 14.**

Grobnice se grade od čvrstog materijala i namijenjene su pokopu dviju ili više umrlih osoba.

**Članak 15.**

Položaj grobnica, grobova i nadgrobnih spomenika i ploča radi izgradnje određuje Uprava groblja, u skladu s prihvaćenim projektima uređenja groblja.

Iskop grobova obavlja Uprava groblja, a iskop grobnica te izgradnju osnovnih građevinskih radova betoniranja grobnica, betonskih okvira i temeljnih traka zelenih grobova obavljaju fizičke i pravne osobe registrirane za obavljanje te djelatnosti.

**Članak 16.**

Radove na izgradnji grobnica, nadgrobnih spomenika i uređaja na grobovima mogu, pored Uprave groblja, izvoditi i druge fizičke i pravne osobe registrirane za obavljanje te djelatnosti.

Pod nadgrobnim spomenicima i uređajima podrazumijevaju se spomenici, pokrovne ploče, betonski okviri, žardinjere, vaze, kovani ukrasni elementi i slično.

Izvođenje svih radova mora se prethodno pismeno prijaviti Upravi groblja i platiti naknada za izvođenje radova, a čiju visinu propisuje Uprava groblja posebnom Odlukom.

U prijavi se naročito mora naznačiti:

* korisnik grobnog mjesta, odnosno naručitelj radova,
* grobno mjesto na kojem će se radovi obavljati,
* opis i vrsta radova koji će se izvoditi.

Uprava groblja dužna se u roku od osam dana očitovati na pismenu prijavu iz stavka 3. ovog članka. U pismenom očitovanju Uprava groblja može prijavljene radove odobriti, odnosno odbiti njihovo izvršenje uz obrazloženje.

Uprava groblja ukoliko procjeni, dužna je uskratiti odobrenje za izvođenje prijavljenih radova ukoliko ocijeni da će predmetni nadgrobni uređaj narušavati vizure groblja te se neće uklopiti u hortikulturno uređenje tog dijela groblja.

S izvođenjem radova može se započeti nakon što je Uprava groblja odobrila izvođenje.

Ukoliko Uprava groblja nije odobrila izvođenje podnositelj prijave može podnijeti prigovor Općinskom načelniku.

**Članak 17.**

Uprava groblja određuje vrijeme u kojem se radovi mogu obavljati.

Radovi se mogu izvoditi na način da se do najveće mjere očuva mir i dostojanstvo na groblju, a mogu se obavljati samo u radne dane i subotom od 7:00 do 19:00 sati, nikako za vrijeme sprovoda, nedjeljom ili na dane blagdana.

Građevni materijal (kamen, opeka, šljunak i drugo) može se na groblju držati samo na mjestu koje odredi Uprava groblja i kroz vrijeme koje je neophodno za izvršenje radova.

Nakon završetka radova izvođač radova dužan je odmah očistiti prostor određen za držanje građevinskog materijala, kao i prostor oko objekta izgradnje te otkloniti eventualno učinjenu štetu, a o završetku radova obavijestiti Upravu groblja.

Uprava groblja dužna je nakon obavijesti o završetku radova izvršiti pregled izvršenih radova i okoliša te upozoriti izvođača da ukloni sve nedostatke ili eventualno učinjenu štetu.

Uprava groblja dužna je odmah obustaviti sve radove koji se obavljaju bez odobrenja ili protivno odobrenju, kao i sve radove koji se obavljaju izvan unaprijed utvrđene lokacije i drugih uvjeta za uređenje i izgradnju grobnih mjesta.

Uprava groblja ima pravo uskratiti davanje odobrenja za obavljanje radova na groblju pravnoj ili fizičkoj osobi koja učestalo krši odredbe ovog članka.

**IV. UVJETI I MJERILA DODJELJIVANJA I USTUPANJA GROBNIH MJESTA NA GROBLJU NA PODRUČJU OPĆINE NEGOSLAVCI, VREMENSKIM RAZMACIMA UKOPA U POPUNJENA GROBNA MJESTA TE NAČIN UKOPA NEPOZNATIH OSOBA**

***Dodjeljivanje grobnih mjesta***

**Članak 18**.

Uprava groblja može dodjeljivati na korištenje nova grobna mjesta tj. mjesta na kojima nisu obavljani ukopi, grobna mjesta za koje je utvrdila da su ih korisnici napustili i grobna mjesta koja su korisnici vratili odnosno ustupili Upravi groblja.

Uprava groblja će dodijeliti na korištenje grobna mjesta uz naplatu polovice predviđenog iznosa za umrle hrvatske ratne vojne invalide iz Domovinskog rata i za umrle hrvatske branitelje iz Domovinskog rata ako oni ili članovi njihove uže i šire obitelji nemaju na korištenju grobno mjesto i ako ga nisu ustupili na korištenje trećoj osobi prema Zakona o hrvatskim braniteljima iz Domovinskog rata i članovima njihovih obitelji.

**Članak 19.**

Grobno mjesto za grob dodjeljuje se na zahtjev osobe koja prijavljuje odnosno naručuje ukop, kao i osobe zainteresirane za budući ukop.

Ukoliko je pokojnik ujedno i korisnik grobnog mjesta, budući nasljednik grobnog mjesta dostavlja Upravi groblja pravomoćno Rješenje o nasljeđivanju sukladno Zakonu o nasljeđivanju („Narodne novine“ broj 48/03, 163/03, 35/05, 127/13, 33/15, 14/19).

**Članak 20.**

Uprava groblja dodjeljuje grobna mjesta na korištenje prema Položajnom planu grobnih mjesta, redoslijedom prema brojevima grobnih mjesta označenim u Položajnom planu.

Položajni plan grobnih mjesta mora sadržavati: plan groblja, plan rasporeda grobnih mjesta s naznačenim oznakama, brojevima grobnih mjesta, grafički prikaz rasporeda, a može sadržavati i druge podatke vezane za raspored i korištenje grobnih mjesta.

**Članak 21.**

Korisnik kojemu se grobno mjesto dodjeljuje na korištenje dužan je platiti naknadu za korištenje grobnog mjesta.

Visinu naknade za dodjelu na korištenje grobnog mjesta određuje Uprava groblja, posebnom Odlukom.

**Članak 22.**

Uprava groblja dodjeljuje grobno mjesto na korištenje na neodređeno vrijeme uz naknadu te o tome donosi rješenje.

Rješenje o davanju na korištenje grobnog mjesta na neodređeno vrijeme mora naročito sadržavati:

* podatke o korisniku grobnog mjesta (ime i prezime, OIB, prebivalište i adresu stanovanja),
* podatke o grobnom mjestu (grobno polje i broj grobnog mjesta, površinu grobnog mjesta)
* iznos i obvezu plaćanja naknade za dodijeljeno grobno mjesto,
* obvezu plaćanja godišnje grobne naknade,
* uvjete gubitka grobnog mjesta odnosno prava korištenja grobnog mjesta,
* te po potrebi druge podatke.

Pravo korištenja grobnog mjesta i ostali podaci iz rješenja unose se u grobne evidencije, a rješenje o korištenju čuva se u arhivi Uprave groblja.

**Članak 23.**

Uprava groblja će prije dodjele napuštenog grobnog mjesta drugom korisniku premjestiti ostatke preminulog iz napuštenog grobnog mjesta u zajedničko grobno mjesto izrađeno za tu namjenu.

***Nasljeđivanje i ustupanje grobnih mjesta***

**Korisnik grobnog mjesta**

**Članak 24**.

Pored osobe kojoj je, kao korisniku dodijeljeno grobno mjesto na način propisan ovom Odlukom, korisnikom grobnog mjesta smatra se osoba koja je pravo korištenja grobnog mjesta stekla temeljem pravomoćnog rješenja o nasljeđivanju iza korisnika, međusobnim očitovanjem između nasljednika, ugovorom o ustupanju zaključenim s korisnikom te osobe koje su od ranije upisane kao korisnici u očevidnik grobnih mjesta.

Korisnikom grobnog mjesta postaje se danom upisa u očevidnik grobnih mjesta.

**Ustupanje grobnog mjesta**

**članak 25.**

Korisnik grobnog mjesta može pravo korištenja grobnog mjesta prenijeti na treću osobu na način propisan Zakonom.

Novi korisnik grobnog mjesta iz stavka 1. ovog članka, dužan je zaključeni ugovor o prijenosu grobnog mjesta dostaviti Upravi groblja radi upisa novog korisnika u grobni očevidnik i plaćanja grobne naknade.

**Nasljeđivanje grobnog mjesta**

**Članak 26.**

Pravo korištenja grobnog mjesta se nasljeđuje prema odredbama Zakona o nasljeđivanju.

Nasljednik grobnog mjesta dužan je Upravi groblja dokazati da je grobno mjesto naslijedio.

Na temelju pravomoćnog rješenja o nasljeđivanju nasljednik je dužan kod Uprave groblja zatražiti prijenos prava korištenja grobnog mjesta u grobnim knjigama.

Ukoliko pravo korištenja grobnog mjesta nije uručeno rješenjem o nasljeđivanju nekom od nasljednika navedenih u tom rješenju, nasljednici navedeni u rješenju dužni su međusobnim očitovanjem ovjerenim kod javnog bilježnika riješiti pitanje korisnika grobnog mjesta.

U slučaju spora Uprava groblja upućuje osobe između kojih je došlo do spora da pokrenu odgovarajući sudski postupak te će do pravomoćnosti odluke zabraniti ukop.

Svi korisnici grobnog mjesta su solidarni dužnici, što znači da svaki od njih odgovara za cijelu obvezu plaćanja, a ukoliko korisnici sporazumnom izjavom ovjerenom kod javnog bilježnika ne odrede jednog od korisnika grobnog mjesta za plaćanje grobne naknade, izbor od koga će se to naplatiti prepušten je Upravi groblja.

**Članak 27**.

Uprava groblja dužna je uskratiti promjenu korisnika grobnog mjesta u grobnom očevidniku ukoliko dosadašnji korisnik nije podmirio svoju obvezu plaćanja godišnje grobne naknade.

**Članak 28.**

Uprava groblja donosi:

1. Odluku o pravilima ponašanja na mjesnom groblju u Negoslavcima;
2. Odluku o iznosu godišnje naknade za korištenje grobnog mjesta;
3. Odluku o iznosu naknade za dodjelu na korištenje grobnog mjesta i izvođenje radova;

Akte iz stavka 1. ovog članka Uprava groblja objavljuje na svojim mrežnim stranicama i Službenom glasniku Općine Negoslavci.

Akt iz stavka 1. točka 1. Upravlja groblja objavljuje na svakom ulazu u groblje.

***Način i vrijeme ukopa***

**Članak 29.**

Nepoznati pokojnik pokopat će se na groblju o trošku Općine.

Pokojnik se ne smije pokapati bez dozvole za ukop.

**Članak 30.**

Pokop umrle osobe obavlja se u pravilu u vremenu od 24 do 48 sati od nastupa smrti.

Izuzetno, na osnovi posebnog odobrenja sanitarnog inspektora Državnog inspektorata ukop se može obaviti i prije isteka roka od 24 sata.

**Članak 31.**

Ukop pokojnika mora se izvršiti u zatvorenom mrtvačkom sanduku (lijesu) koji može biti načinjen od drveta, metala ili drugog otpornog materijala, tako da bude čvrst i nepropustan.

Lijes u kojem se pokojnika ukapa u grobnicu, odnosno prenosi radi ukopa u drugo mjesto mora biti dvostruk. Unutarnji dio lijesa mora biti načinjen od lima ili drugog prikladnog materijala i hermetički zatvoren, a vanjski dio od drveta.

**Članak 32.**

Ispraćaj i ukop pokojnika u pravilu obavlja se radnim danom između 11:00 sati i 17:00 sati te subotom između 12:00 sati i 15:00 sati.

Ukop pokojnika ne obavlja se nedjeljom, blagdanom i praznikom.

**Članak 33.**

Iskop (ekshumacija) pokojnika ili posmrtnih ostataka može se obavljati samo radi premještanja na drugo grobno mjesto ili na osnovu odluke ovlaštenog tijela.

***Vremenski razmaci ukopa u popunjena grobna mjesta***

**Članak 34.**

U popunjena grobna mjesta ukop se može odobriti i redovno obaviti nakon proteka roka od 5 godine od prethodnog ukopa uz dužnu pažnju prema ostacima ranije ukopanih.

**V. UVJETI I MJERILA ZA PLAĆANJE NAKNADE KOD DODJELE GROBNOG MJESTA I GODIŠNJE NAKNADE ZA KORIŠTENJE GROBNOG MJESTA**

***Određivanje naknade za dodijeljeno grobno mjesto***

**Članak 35.**

Naknada za dodjelu na korištenje grobnog mjesta se određuje po grobnom mjestu.

Odluku o iznosu naknade za dodjelu na korištenje grobnog mjesta donosi Uprava groblja, uzimajući u obzir radove na investicijskom održavanju i/ili proširenju groblja te objavljuje se na mrežnoj stranici i Službenom glasniku Općine Negoslavci.

Naknada za dodjelu grobnog mjesta prihod je proračuna Općine Negoslavci.

***Određivanje godišnje naknade za korištenje grobnog mjesta***

**Članak 36.**

Svi korisnici grobnih mjesta dužni su plaćati godišnju naknadu za korištenje grobnih mjesta.

Naknada iz prethodnog stavka se plaća za svako grobno mjesto.

Odluku o visini godišnje grobne naknade donosi Uprava groblja.

Kod svake promjene iznosa godišnje grobne naknade Uprava groblja donosi rješenje za korisnika grobnog mjesta.

Odluka o iznosu godišnje grobne naknade objavljuje se na mrežnoj stranici Uprave groblja i Službenog glasnika Općine Negoslavci.

**Članak 37.**

Korisnici grobnih mjesta dužni su godišnju grobnu naknadu podmiriti do 31. prosinca tekuće godine.

Uprava groblja dužna je uplatnice za naplatu naknade dostaviti korisnicima najkasnije 15 dana prije dospijeća obveze plaćanja.

Korisnicima grobnih mjesta koji nisu platili godišnju grobnu naknadu u propisanim rokovima, Uprava groblja dužna je dostaviti uplatnice i opomene, a protiv korisnika koji ni nakon toga nisu izvršili plaćanje poduzeti zakonom propisane mjere.

Uprava groblja dužna je evidentirati svaku izvršenu uplatu u zasebnim grobnim evidencijama.

Godišnja naknada za korištenje grobnog mjesta prihod je Uprave groblja, a koristi za namjene propisane ovom Odlukom.

**Članak 38.**

U slučaju iz prethodnog članka, grobno mjesto za koje godišnja grobna naknada nije plaćena deset godina smatra se napuštenim i može se ponovo dodijeliti na korištenje drugom korisniku, ali tek nakon proteka petnaest godina od posljednjeg ukopa u grob, odnosno nakon proteka trideset godina od ukopa u grobnicu.

Prijašnji korisnik grobnog mjesta za koje se prema stavku jedan ovog članka smatra da je napušteno može raspolagati izgrađenom opremom i uređajem groba (nadgrobna ploča, nadgrobni spomenik i znaci, ograda groba i sl.) ako plati dužni iznos grobne naknade sa zakonskim zateznim kamatama i to u roku od 15 dana od pravomoćnosti općinskog Rješenja, ako ne plati u roku od 15 dana smatrati će se da se radi o napuštenoj imovini s kojom Uprava groblja može slobodno raspolagati.

**Članak 39.**

Uprava groblja je dužna prije dodjele grobnog mjesta, odnosno grobnice drugom korisniku premjestiti ostatke preminulih iz napuštenog groba u zajedničku grobnicu izrađenu za tu namjenu.

**VI.OBAVLJANJE POGREBNIH POSLOVA**

***Organiziranje i obavljanje ukopa***

**Članak 40.**

Pod poslovima organiziranja i obavljanja ukopa podrazumijevaju se poslovi smještaja pokojnika u mrtvačnicu, pripreme grobnog mjesta (iskop groba, otvaranje i zatvaranje grobnice), prijevoz pokojnika od mrtvačnice do grobnog mjesta, ukop pokojnika te uređenje grobnog mjesta nakon ukopa.

**Članak 41.**

Radi obavljanja pogrebnih poslova ispraćaja i ukopa Uprava groblja dužna je organizirati i osigurati najmanje:

* dovoljan broj radnika za ukop i spuštanje pokojnika u grobno mjesto,
* specijalna kolica za prijevoz pokojnika i cvijeća od mrtvačnice do grobnog mjesta,
* ostalu opremu sukladno zahtjevima obitelji pokojnika koja je u skladu s mjesnim običajima i tradicijom.

***Pogrebni poslovi vezani uz Upravu groblja***

**Članak 42.**

Naručitelj ukopa je svaka fizička ili pravna osoba koja je, uz predočenje i predaju dozvole za ukop, a po potrebi i drugih isprava, i preuzimanje obveze podmirenja grobnih naknada i podmirenja troškova pogrebnih poslova, zatražila obavljanje ukopa.

**Članak 43**.

Naručitelj ukopa dužan je Upravi groblja prijaviti i zatražiti obavljanje ukopa, te mora naznačiti slijedeće podatke:

* osobne podatke o podnositelju prijave - naručitelju ukopa,
* osobne podatke o pokojniku,
* o grobnom mjestu na kojem se predlaže ukop,
* o korisniku grobnog mjesta i plaćenoj godišnjoj grobnoj naknadi,
* podatke o nasljednicima, ukoliko je pokojnik bio korisnik grobnog mjesta,
* podatke o pogrebniku koji je obavio pogrebne poslove preuzimanja i opremanja pokojnika.

Ukoliko pokojnik ili naručitelj ukopa nisu korisnici grobnog mjesta, prijava sadrži i zahtjev naručitelja za dodjelu grobnog mjesta.

**Članak 44.**

Nakon podnošenja prijave, Uprava groblja dužna je provjeriti podatke navedene u prijavi te ukoliko su ispunjeni uvjeti propisani Zakonom ili ovom Odlukom, radnim nalogom odobrava se ukop na određenom grobnom mjestu.

Ako pokojnik nije bio korisnik grobnog mjesta, Uprava groblja naručitelju daje rješenje o korištenju grobnog mjesta sukladno odredbama ove Odluke.

**Članak 45.**

Uprava groblja nema pravo uskratiti ukop na određenom grobnom mjestu, ukoliko u postupku odobravanja ukopa utvrdi da pokojnik kao bivši korisnik grobnog mjesta ili naručitelj kao korisnik grobnog mjesta nisu platili godišnje grobne naknade.

U slučaju iz stavka 1. ovog članka Uprava groblja izvršiti će obračun zaostalih grobnih naknada i predložiti naručitelju da ih odmah plati, a ako to naručitelj nije u mogućnosti odmah platiti, dužan je dati posebnu izjavu kojom se obvezuje izvršiti plaćanje zaostalih grobnih naknada.

Zaostale godišnje grobne naknade obračunavaju se u iznosu godišnje grobne naknade prema datumu stvarnog zaduženja po rješenju.

**Članak 46.**

Ukoliko nitko ne preuzme obvezu plaćanja zaostalih grobnih naknada, odnosno na sebe ne prenese pravo korištenja grobnog mjesta kao nasljednik pokojnika ili se ne obveže na podmirivanje troškova ukopa pokojnika, ukop će se izvršiti na zasebnom grobnom mjestu koje se neće dodjeljivati na korištenje na trošak Općine Negoslavci.

***Troškovi pogrebnih poslova***

**Članak 47.**

Troškovi pogrebnih poslova naplaćuju se od naručitelja ukopa.

**VII. PRAVILA PONAŠANJA, PREKRŠAJNE ODREDBE I NADZOR**

**Članak 48**.

Uprava groblja dužna je održavati red i mir na groblju sukladno odredbama Odluke o pravilima ponašanja na grobljima.

**Članak 49.**

Kršenje pravila ponašanja na groblju iz članka 46. jest prekršaj u smislu ove Odluke te će se fizička osoba za kršenje istih kazniti kaznom u iznosu od 40 EUR, fizička osoba – obrtnik i osoba koja obavlja drugu samostalnu djelatnost kaznom u iznosu od 200 EUR, a pravna osoba kaznom u iznosu od 250 EUR.

**Članak 50.**

Novčanom kaznom u iznosu od 50 EUR kaznit će se za prekršaj fizička osoba, novčanom kaznom u iznosu od 200 EUR kaznit će se fizička osoba - obrtnik i osoba koja obavlja drugu samostalnu djelatnost, a novčanom kaznom u iznosu od 300 EUR kaznit će se za prekršaj pravna osoba koja postupa protivno odredbama propisanim u člancima 15., 16. i 17. ove Odluke.

Novčanom kaznom u iznosu od 30 EUR kaznit će se za prekršaj fizička osoba koja postupa protivno odredbi članka 7.st.5. ove Odluke.

**Članak 51.**

Nadzor nad provedbom ove Odluke provodi Komunalni redar Općine Negoslavci.

**VIII. PRIJELAZNE I ZAVRŠNE ODREDBE**

**Članak 52.**

Stupanjem na snagu ove Odluke prestaje važiti Odluka o mjesnom groblju u Negoslavcima (KLASA: 363-03/02-01/03, URBROJ:2188/31-03-02 od 5.4.2002. g.) i Odluka (KLASA: 363-02/02-01/9, URBROJ:2188/31-03-02-9 od 7.10.2002.g.)

**Članak 53.**

Ova Odluka stupa na snagu osmog dana od dana objave u „Službenom glasniku Općine Negoslavci“.

**KLASA**: 363-02/23-01/01

**URBROJ**: 2196-19-02-23-01

**Negoslavci,** 23.03.2023. godine

**PREDSJEDNIK OPĆINSKOG VIJEĆA:**

Miodrag Mišanović